***Ob vseh dnevih knjige!*** *// Ob svetovnem dnevu knjige / 23. aprila 2020*

**Ustanova Velenjska knjižna fundacija / 19. Lirikonfest Velenje (2020)**

*Sporočilo za javnost* / **Uradna razglasitev dobitnice festivalne književne nagrade** **»krilata želva 2020« za najboljši slovenski potopis** (knjižno objavljen v preteklem letu/2019)

**Velenjska knjižna fundacija**, ki v Velenju že devetnajst let organizira **Lirikonfest** – književno srečanje z mednarodnimi gosti in uglednimi festivalnimi nagradami ter priznanji, razglaša **ob svetovnem knjige 2020 drugega**\* **izmed petih letošnjih lavreatov** – (od 21. marca je že znano, da bo pesnica **Lidija Dimkovska** letošnja dobitnica književne nagrade *»velenjica - čaša nesmrtnosti«* za vrhunski desetletni pesniški opus za odrasle v XXI. st., medtem ko bo imena ostalih treh letošnjih lavreatov (*mednarodne Pretnarjeve nagrade – častnega naslova »ambasador slovenske književnosti in jezika«* ter festivalnih priznanj *»Lirikonov zlat«* za vrhunske prevode novejše poezije za odrasle, predstavljene v letošnji antologiji Lirikon21, ter prvič podeljenega priznanja *»mlada želva«* za najboljši kratki potopis mladih slovenskih popotnikov) organizator razglasil **9. maja**).

\* Četrtič podeljeno **festivalno književno nagrado »krilata želva« za najboljši slovenski potopis** (knjižno objavljen v preteklem letu/2019) **letos prejme PETRA VLADIMIROV za »knjigo o teku« *Evforija – 233 kilometrov Pirenejev ob poti do morja*** (založba UMco, 2019).– Nagrada bo podeljena na Akademiji Poetična Slovenija – 19. Lirikonfestu v Velenju (načrtovano 28. maja 2020 oz. ob prestavitvi festivala na kasnejši termin – konec junija ali v septembru).

© foto Bojan Puhek

**Petra Vladimirov** je diplomirala iz psihologije in magistrirala iz sociologije, od leta 2007 je zaposlena v Vzgojnem zavodu Kranj kot vzgojiteljica otrok z motnjami vedenja in čustvovanja. V prostem času teče, da ustvarja zgodbe. Nekaj jih je napletla na klasičnih maratonih, v zadnjih letih pa jih je dopolnila z udeležbami na domačih in tujih ultratekaških prireditvah. Navdušuje se nad tekmami, ki potekajo v samooskrbi in tako ohranjajo prvinskost izkušnje v neokrnjenem okolju, tek pa dopolnjuje s turnim smučanjem in potovalnim veslanjem. – Leta 2017 se je z Žano Andreevo udeležila Evforije, 233-kilometrske tekaške preizkušnje prek andorskih Pirenejev. Tekmo je zaradi zloma noge zaključila predčasno. Takoj naslednje leto sta se z Žano vrnili, da poravnata račune. – (UM) – Na podlagi njunih doživetij je nastal **s »krilato želvo 2020« nagrajeni potopis**.

▶▶▶



***19. književno srečanje z mednarodnimi gosti v Velenju (2020)***

*Festival liričnega in potopisnega občutja / Rezervat za poezijo*

◀▶ Bralci imamo potopise radi, a po njih le segamo – brez posebej visokih pričakovanj, saj so nas izkušnje izučile, da so potopisi zvečine dolgočasno čtivo. Dolgočasno so napisani – brez pravega navdiha in kakor da se njihovi avtorji požvižgajo na osnovna pravila leposlovnega pripovedništva. **Petra Vladimirov** – sodeč po njenem knjižnem prvencu z zapletenim naslovom ***Evforija – 233 kilometrov Pirenejev ob poti do morja*** *–* v nobenem primeru ne spada med suhoparne potopisce! Po malem zato, ker se izraža v pristnem in sočnem jeziku, ki se kar iskri od duhovitosti, zvečine pa zato, ker je spretna pripovedovalka zgodb. Dobrim zgodbam ljudje zmeraj z veseljem prisluhnemo, še zlasti, če so vsaj na prvi pogled prej igrive kot poučne. Vendar pa si Petra Vladimirov letošnje »krilate želve« le ni pošteno prislužila zgolj s privlačno napisano potopisno pripovedjo, temveč predvsem z dobronamernimi in sočutnimi sporočili, ki jih je brez patetike in moraliziranja vtihotapila v to zgodbo. Zato skratka, ker je v damskem slogu pometla z vrsto splošno sprejetih predsodkov in odkrito neumnih prepričanj. Brez slednjih pa bomo nenazadnje lažje shajali tako na poti kot doma.



**Knjižni prvenec Petre Vladimirov *Evforija – 233 kilometrov Pirenejev* *ob poti do morja*** ni le še ena od mnogih knjig o teku, ki so zadnja leta preplavile knjižni trg. Avtorica domiselno prepleta dve zgodbi – svojo udeležbo na istoimenski tekaški tekmi v Andori in pohod iz Kranja do Pirana z varovanci iz vzgojnega doma, kjer je zaposlena kot vzgojiteljica. – Na prvi pogled bralec mogoče ne razume povezave med obema zgodbama, vendar pa vsako poglavje odkrije novo plast sporočilnosti in razbija stereotipe tako o t. i. mladih »delinkventnih« prebivalcih zavoda kot o udeležencih tovrstnih tekmovanj, saj jih prehitro označimo za premaknjence, ki po nepotrebnem ogrožajo svoje zdravje. – Slog je dinamičen, pogovorni jezik in najstniški sleng pa sta prisotna ravno dovolj, da dodata občutek avtentičnosti, a nista moteča. Prisotni so tudi lirični opisi narave, ki stopajo v polje literarnosti, in filozofsko obarvani kontemplativni odstavki. Petra Vladimirov s svojim inovativnim pristopom postavlja nove smernice v slovenskem potopisu 21. stoletja in nas spodbuja, da stopimo izven svojega območja udobja.

Strokovno-umetniški sosvet UVKF/žirija za podelitev književne nagrade *krilata želva 2020*:

**Sonja Porle** (predsednica), **Urška Zupančič** in **Ivo Stropnik**

Večletni glavni pokrovitelj festivala: **Mestna občina Velenje**

Velenjska knjižna fundacija, Stari trg 26, Velenje / T 03 5870 920 / lirikonfest@gmail.com / www.lirikonfest-velenje.si



***19. književno srečanje z mednarodnimi gosti v Velenju (2020)***

*Festival liričnega in potopisnega občutja / Rezervat za poezijo*

Festivalna nagrada **KRILATA ŽELVA**, ki jo od leta 2017 na **Akademiji Poetična Slovenija** podeljujeta **Velenjska knjižna fundacija** oz. **Lirikonfest Velenje** in **Čitalnica Pri pesniški duši**, je vseslovenska književna nagrada **za najboljši slovenski potopis (preteklega) leta**. – Potopis je vse bolj priljubljen literarni žanr, ki pa strokovno še ni ustrezno opredeljen. Z nagrado želimo popularizirati potopisni žanr in prispevati k uveljavljanju slovenskih avtorjev\_ic potopisa (prednostno literarnega).

Nagrado so doslej prejeli: **Agata Tomažič** (2017), **Dragan Potočnik** in **Aleš Šteger** (2018) ter **Jakob J. Kenda** (2019).

Nagrada je izkazana s festivalno listino in umetniškim bronastim kipom (stvaritev akad. kiparja Jurija Smoleta). Od leta 2019 je nagrada tudi denarna (1.500 eur).

Sosvet za nagrado *krilata želva 2020:* etnologinja, svetovna popotnica in pisateljica **Sonja Porle** (predsednica žirije), literarna komparativistka **Urška Zupančič** in pesnik **Ivo Stropnik**.

\* \* \*

Poleg (z dobitnicama že razglašenih) festivalnih nagrad **»velenjica - čaša nesmrtnosti«**in **»krilata želva«**bo **na letošnji Lirikonfestovi *Akademiji Poetična Slovenija*** (\*predvideni konec maja, a zaradi nepredvidenega konca pandemije verjetno prestavljeni na konec junija ali september) že sedemnajstič podeljen častni naslov *»ambasador slovenske književnosti in jezika«* oz. **»mednarodna Pretnarjeva nagrada«**; štirinajstič bo podeljeno prevajalsko priznanje »**Lirikonov zlat«** za vrhunske festivalne prevode novejše poezije za odrasle (predstavljene v 16. letniku festivalne antologije **Lirikon21**); prvič pa bo letos na velenjskem »festivalu liričnega in potopisnega občutja« podeljeno tudi priznanje **»mlada želva«** za najboljši kratki potopis mladih slovenskih popotnikov (lavreati bodo znani **9. maja**).

Letošnji – **19. Lirikonfest** si je za književno omizje zadal temo **»Babilonski in slonokoščeni stolpi pesniško-potopisnega omamljanja«** ter festivalno izbranim enaindvajsetim slovenskim in tujim pesniškim in potopisnim ustvarjalcem, književnim prevajalcem (zlasti poezije XXI. st.), mednarodnim posrednikom idr. vabljenim zastavil aktualna vprašanja za debatne refleksije: ***Prazne strani slovenske/evropske literature XXI. st.: enoinistost, prepotentnost in egoizem, androcentrizem : ginocentrizem ter centralizem književnega ustvarjanja?*** *– ter dodatno aktualno:* ***Dvom, strah in pomen poezije v času pandemije v XXI. st.?***

​\* Morda bomo v nepredvidljivih okoliščinah zaradi pandemije/karantene del načrtovanega festivalnega programa (književno omizje in pesniška branja) v izhodiščno načrtovanem terminu konec maja izvedli spletnodebatno in video-spletno ter post festum z e-festivalno antologijo, slavnostno akademijo s podelitvijo festivalnih nagrad in priznanj pa priredili konec junija ali v septembru.

Več o letošnjem Lirikonfestu in lavreatih ter morebitnem spremenjenem terminu festivalnih dogodkov na spletnih straneh Velenjske knjižne fundacije – [www.lirikonfest-velenje.si](http://www.lirikonfest-velenje.si)



Ustanova Velenjska knjižna fundacija (UVKF)

19. Lirikonfest Velenje (2020)

Uredništvo Rp. Lirikon21

Ivo Stropnik, vodja festivala, glavni in odg. urednik UVKF

V Velenju, 16. aprila 2020

Večletni glavni pokrovitelj festivala: Mestna občina Velenje

Velenjska knjižna fundacija, Stari trg 26, Velenje / T 03 5870 920 / lirikonfest@gmail.com / www.lirikonfest-velenje.si